བསང་གཏོང་ཡུལ་ལ་མགྲོན་ཚན་བཅུ་གཅིག་གི་དབྱེ་བ་བཤད་པ་སོགས་ཡོད་མོད།གྲངས་ཆོད་པར་དཀའ་སྟེ།རྒྱལ་མཆོག་ལྔ་བ་ཆེན་པོས།སྤངས་རྟོགས་ཡོན་ཏན་ཕ་མཐའ་གཞལ་དཀའ་བས།།ཡེ་ཤེས་ལྷ་ཡི་ཚད་བཟུང་ག་ལ་ནུས།།གྱ་གྱུའི་སེམས་ཀྱི་རོལ་བ་མཐའ་ཀླས་པས།།འཇིག་རྟེན་ལྷ་འདྲེ་གྲངས་ཀྱང་ག་ལ་གཞལ།།ཞེས་གསུངས་པ་ལྟར་རོ།།རིགས་ཀྱིས་བསྡུས་ན།དཀོན་མཆོགས་སྲི་ཞུའི་མགྲོན་པོ་སྟེ་བླ་མ་ཡི་དམ་སངས་རྒྱས་བྱང་སེམས་ཉན་རང་འཕགས་པ་རྣམས་དང་།མགོན་པོ་ཡོན་ཏན་གྱི་མགྲོན་པོ་སྟེ་དཔའ་བོ་མཁའ་འགྲོ་ཆོས་སྐྱོང་སྲུང་མ་རྣམས་དང་།རིགས་དྲུག་སྙིང་རྗེའི་མགྲོན་དང་།གདོན་བགེགས་ལན་ཆགས་ཀྱི་མགྲོན་རིགས་ཏེ་བཞིའོ།།དེ་ཡང་མགྲོན་དང་བོ་མཆོད་པས་བསོད་ནམས་ཀྱི་ཚོགས་རྒྱ་ཆེན་གསོག་ཅིང་ཐུགས་རྗེས་སྐྱོབ་པ།མགྲོན་གཉིས་པས་ཕན་པ་སྒྲུབ་ཅིང་བར་ཆད་སེལ་བ།མགྲོན་གསུམ་པས་གཞན་དོན་འགྲུབ་ཅིང་ཐེག་ཆེན་པོར་འགྱུར་བ།མགྲོན་བཞི་བས་ཤ་འཁོན་ཞི་ཞིང་ཕྱིན་ཆད་གནོད་པ་མི་བྱེད་དོ།།ཚ་གསུར་གྱི་སྐབས་མ་གཏོགས་རིགས་དྲུག་གདོན་བགེགས་ལ་བསང་བསྔོ་མིན་ལ་དོགས་པ་ཅུང་སྣང་མོད།རྒྱགས་བརྔན་ལྟར་དང་།ཐུའུ་བཀྭན་བསང་ཡིག་ལས།གདོན་བགེགས་ལན་ཆགས་ཤ་འཁོན་གཉེར་བ་དང་།།དྲི་ལ་སྤྱོད་པའི་མི་མིན་འབྱུང་བོའི་ཚོགས།།མདོར་ན་བསངས་ཀྱི་མགྲོན་དུ་འོས་པའི་རིགས།།ཇི་སྙེད་མཆིས་པ་ཐམས་ཅད་གནས་འདིར་གཤེགས།།ཞེས་གསུངས་པར་གཞིགས་ན་བསྔོས་ཀྱང་འགལ་བ་མེད་པར་སེམས།འདིའི་དོགས་གཅོད་ཁོ་བོས་གཞན་དུ་བྲི་འདོད།